Il-festival 'Ix-Xjenza fil-Belt' ukoll se jingħata bixra oħra minħabba l-pandemija u se jittella' b'mod virtwali. Il-pubbliku xorta waħda se jkun jista' jieħu sehem u jara bosta attivitajiet li jżewġu x-xjenza mal-kultura fuq is-sit elettroniku u l-paġna ta' Facebook ta' Science in the City. Is-saħħa mentali fosthom id-dipressjoni se tkun fost it-temi tad-disa' edizzjoni tax-Xjenza fil-Belt li għall-ewwel darba se ssir b'mod diġitali ħalli jkunu evitati l-folol minħabba l-pandemija. Il-Kordinatur tal-Festival, Edward Duca, spjega li l-programm għal din is-sena jħeġġeġ il-ħsieb kritiku b'mod kreattiv filwaqt li jħeġġeġ lin-nies ikunu attivi fis-soċjetà. "Se jkollna t-teatru, plays u mużika u żfin u fuq affarijiet diversi fuq l-ambjent. L-importanza tiegħu. Fuq is-saħħa mentali. Id-depression u affarijiet fosti naqra iktar li juru s-sbuħija tax-xjenza u r-riċerka madwarna." Dr Duca qal li l-festival se jkun imżewwaq b'wirjiet varji li fost oħrajn jitkellmu dwar l-isfidi li jiltaqgħu magħhom in-nisa fil-karrieri tax-xjenzi u l-pjaga tal-vjolenza domestika. Il-Public Broadcasting Services għal sena oħra se joffri l-appoġġ għal dan il-festival. Il-Kap Eżekuttiv tal-PBS, Charles Dalli, qal li x-xjenza qed tiżviluppa f'dixxiplini varji fosthom ix-xjenza applikata fix-xandir. L-Inġinier Dalli qal li hemm bżonn iktar imħuħ taż-żgħażagħ fid-dinja tax-xjenza. Is-Segetarju Parlamentari għall-Ekonomija Diġitali, Clayton Bartolo, feraħ lill-organizzaturi li qal minflok qatgħu qalbhom minħabba l-pandemija, se jorganizzaw il-festival b'mod diġitali. Il-festival se jsir bejn it-12 u s-26 ta' Novembru u gżal aktar dettalji tista' żżur is-sit elettroniku www.scienceinthecity.org.mt